**Istočni Kaap** (afrikaans: *Oos-Kaap*, xhosa: *Mpuma-Kapa*) je jedna od devet provincija Južnoafričke Republike, koja se nalazi na jugu države uz obale Indijskog oceana. Glavni je Bhisho, ali je najveći Port Elizabeth.

Istočni Kaap je dio nekadašnje puno veće provincije Kaap koja je ukinuta nakon prvih slobodnih općih izbora u zemlji 1994. i rušenja apartheida, te podijeljena na tri provincije Zapadni Kaap, Sjeverni Kaap i Istočni Kaap.

Geografske karakteristike
-------------------------

Provincija Istočni Kaap se prostire na 168 966 km²  i površinom je druga po veličini južnoafrička provincija. Ona sa sjevera graniči sa Lesothom i provincijom Slobodna Država, sa sjeveroistoka sa provincijom KwaZulu-Natal, sa jugoistoka i juga granica joj je Indijski ocean. Sa zapada sa graniči sa provincijom Zapadni Kaap a sa sjeverozapada sa provincijom Sjeverni Kaap. Unutar provincije KwaZulu-Natal nalazi se enklava provincije Istočni Kaap - teritorij oko grada Umzimkhulu, koji je nekad bio afrikanerska nezavisna država Istočni Griqualand (1862. -1879.).

Istočni Kaap je pretežno planinska zemlja, po kojoj se prostire južni krak masiva Drakensberg. On se od 2 700 m na sjeveroistoku, spušta prema jugu do velike unutrašnje visoravni Highveld i relativno uske obalne ravnice uz Indijski ocean. Jugozapadno od Highvelda i Velike riblje rijeke, teren provincije karakteriziraju planinski masivi, položeni pravcem istok-zapad i duboke kotline između njih.

Teren provincije istočno od Velike riblje rijeke, zajedno s kotlinom rijeke Veliki Kei u njenom donjem toku karakteriziraju duboki kanjoni, koje su rijeke i potoci isklesali na svom putu do oceana.
Flora provincije sastoji se manje više od travnjaka, prošaranih rijetkim pojasima šuma koje se prostiru uz obalu zapadno od Humansdorpa.

Istočni Kaap ima dva poznata nacionalna parka; Mountain Zebra, zapadno od grada Cradocka i park Addo specijaliziran za čuvanje slonova koji se nalazi 40 km sjeverno od Port Elizabetha.

Administrativna podjela provincije

Klima
-----

Klima u krajevima uz obalu je suptropska, a umjereno kontinentalna po gorama na sjeveru. Ljeta su vruća, a snijeg pada zimi po planinama na sjeveru. Prosječna godišnja količina oborina raste od 350 mm, koliko pada kod grada Graaff-Reinet na zapadu, do više od 900 mm uz obalu pored grada Istočni London na istoku.

Stanovništvo
------------

Prema popisu iz 2001. u provinciji je živjelo 6 436 763 stanovnika, a prema procjeni iz 2009. u provinciji živi 6 648 600 stanovnika , po tom kriteriju je jedna od rijetko naseljenih južnoafričkih provincija. Više od tri četvrtine stanovnika su crnci, obojanih ima 1/10, a bijelaca manje od tog.

Xhosu govori 83.7% stanovnika, afrikaans 9.6%, engleski 3.7% i sotho 2.5%.

Privreda
--------

Tipični pejzaž provincije
Stočarstvo je važna grana privrede, ove provincije, osobito ovčarstvo (merino ovce) i kozarstvo (angora koze) i govedarstvo, tako da je snažno razvijena mliječna industrija.

Na terenima u unutrašnjosti koji se navodnjavaju uzgaja se pšenica, kukuruz i sirak, a uz obalu naranče, naranče, ananas, duhan i krumpir.

U Port Elizabethu i Istočnom Londonu dobro je razvijena automobilska i prehrambena industrija. Duž obale Indijskog oceana turizam je važna grana privrede.

Provincija ima tri univerziteta u Grahamstownu, Aliceu i Port Elizabethu.

Dvije velike luke Istočni London i Port Elizabeth dobro su povezane sa gradovima u svom zaleđu, željeznicom i cestama.

Izvori
------

1. ↑  Eastern Cape Premier
2. 1 2 3 4 5 6 7 8 9 10 11 12  „*Eastern Cape*" (engleski). Encyclopædia Britannica. Pristupljeno 23. 02. 2012.
3. 1 2  „*The nine provinces of South Africa*" (engleski). Brand South Africa. Pristupljeno 11. 02. 2012. [*mrtav link*]
4. ↑  „*Census 2001 at a glance*" (engleski). South Africa/Population Census. Arhivirano iz originala na datum 2005-12-12. Pristupljeno 15. 02. 2012.

Vanjske veze
------------

***Istočni Kaap*** na Wikimedijinoj ostavi

* Službene stranice provincijske vlade Arhivirano 2012-02-14 na Wayback Machine-u ()
* *Istočni Kaap* na portalu Encyclopædia Britannica ()

| * p
* r
* u
Provincije Južne Afrike |
| --- |
| Gauteng • Istočni Kaap • KwaZulu-Natal • Limpopo • Mpumalanga • Sjeverni Kaap • Sjeverozapad • Slobodna Država • Zapadni Kaap |  |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* LCCN: no95037420
* GND: 4998562-0
* NKC: ge595990

 |